### NN 77/2024 (28.6.2024.), Presuda Visokog upravnog suda Republike Hrvatske poslovni broj: Usoz-17/2024-7 od 27. svibnja 2024.

VISOKI UPRAVNI SUD REPUBLIKE HRVATSKE

1330

PRESUDA

Visoki upravni sud Republike Hrvatske u vijeću sastavljenom od sutkinja toga suda Jelene Rajić, predsjednice vijeća, Ljiljane Karlovčan-Đurović, Gordane Marušić-Babić, Radmile Bolanča Vuković i Snježane Horvat Paliska, članica vijeća, uz sudjelovanje više sudske savjetnice Ane Matacin, zapisničarke, u postupku ocjene zakonitosti općeg akta pokrenutom u povodu obavijesti M. K. iz J., D., kojeg zastupa opunomoćenik H. M., odvjetnik u R., na sjednici vijeća održanoj 27. svibnja 2024.

presudio je

I. Ukida se Odluka o nerazvrstanim cestama na području Općine Jelenje (»Službeno glasilo Primorsko-goranske županije« broj 44/13. i »Službene novine Općine Jelenje« 13/18.).

II. Ukida se Registar nerazvrstanih cesta na području općine Jelenje klasa: 023-01/15-01/01, Urbroj: 2170/04-01-15-6 od 16. lipnja 2015. (»Službeno glasilo Primorsko-goranske županije« broj 22/15. i »Službene novine Općine Jelenje« broj 26/19., 39/21., 43/21., 44/21., 48/22., 51/22., 60/23., 63/23. i 67/24.).

Obrazloženje

1. Podnositelj je podnio obavijest o nezakonitosti tri akta Općine J..

2. Budući da se jednim podneskom osporavaju tri akta, Sud je razdvojio predmete te se o zakonitosti svakog osporenog akta odlučuje u zasebnom postupku.

3. Predmet ovog upravnog spora ocjena je zakonitosti Odluke Općinskog vijeća Općine Jelenje o V. izmjeni Odluke o registru nerazvrstanih cesta na području općine Jelenje klasa: 024-2/22-01/7, urbroj: 2170-20-01-22-10 od 8. lipnja 2022.

4. Podnositelj zahtjeva navodi da je temelj za donošenje osporavane Odluke u donošenju i objavi Odluke o ukidanju statusa javnog dobra u općoj upotrebi na dijelu nerazvrstane ceste broj NC 0087, klasa: 024-02/22-01/10, urbroj: 2170-20-01-22-7, od 15. studenoga 2022., odnosno ukoliko se Odluka o ukidanju statusa javnog dobra u općoj upotrebi na dijelu nerazvrstane ceste broj NC 0087 poništi, odredbom članka 5. pobijane odluke neće moći biti obuhvaćena nekretnina oznake k.č.br. 4290, upisana u z. k. ul. 2487, k.o. D.. Također, pobijana odluka je donesena upravo da se napravi izmjena u Registru nerazvrstanih ceste glede promjene u površini k.č.br. 4290, upisana u z. k. ul. 2487, k.o. D.. Predlaže poništiti Odluku.

5. Odgovarajućom primjenom članka 32. Zakona o upravnim sporovima (»Narodne novine«, 20/10., 143/12., 152/14., 94/16. i 29/17. – dalje: ZUS), sud je pozvao donositelja Odluke da se očituje o zahtjevu.

6. Donositelj, po predsjednici vijeća, je dostavio očitovanje u kojem navodi da je obavijest prvenstveno nepravovremena, a da je Odluka zakonita i u formalnom i materijalnom smislu. U ovlasti jedinice lokalne samouprave proizlazi promjena ili ukidanje statusa općeg dobra te usklađivanje sa prostornim planovima. Niti jednoj jedinici lokane samouprave nije u interesu da s nekretninama raspolaže na način koji bi ugrozio njihovu namjenu. Poziva se na odredbe članka 103. Zakon o cestama (»Narodne novine«, 84/11., 18/13., 22/13., 54/13., 148/13., 92/14. i 110/19. – dalje: ZC), članak 35. Zakona o lokalnoj i područnoj (regionalnoj) samoupravi (»Narodne novine«, 33/01., 60/01., 129/05.,109/07., 125/08., 36/09., 150/11., 144/12., 19/13., 137/15., 123/17., 98/19. i 144/20. – dalje: ZLP(R)S) te članak 134. stavak 1. Ustava Republike Hrvatske. Predlaže odbaciti odnosno odbiti prijedlog.

7. Zahtjev je osnovan.

8. U postupku ocjene zakonitosti V. izmjene Odluke o Registru nerazvrstanih cesta na području općine Jelenje utvrđeno je da je donesena, između stalog, na temelju Odluke o nerazvrstanim cestama na području Općine Jelenje.

8.1. Sud je u povodu obavijesti podnositelja sukladno članku 83. stavku 2. ZUS-a pokrenuo po službenoj dužnosti postupak ocjene zakonitosti Odluke o nerazvrstanim cestama na području Općine Jelenje, kao i Registra nerazvrstanih cesta na području općine Jelenje od 16. lipnja 2015., te svih odluka o izmjenama navedene Odluke o registru, uključujući i Odluku o V. izmjenama Odluke na čiju nezakonitost ukazuje podnositelj.

9. Uvidom u Odluku o nerazvrstanim cestama na području Općine Jelenje utvrđeno je da je navedenu Odluku Općinsko vijeće Općine Jelenje donijelo na sjednici održanoj 29. studenog 2013. na temelju odredbe članka 18. i 96. Statuta Općine Jelenje (»Službene novine Primorsko-goranske županije« broj 33/09., 13/13., 6/16. i 17/17. i »Službene novine Općine Jelenje« 5/18. i 11/18. – dalje u tekstu Statut) te da nije donesena na temelju odredaba Zakona o cestama koje daju ovlast predstavničkom tijelu jedinice lokalne samouprave za donošenje odluke kojom nekretninu u privatnom vlasništvu proglašava nerazvrstanom cestom.

10. Odluka o registru nerazvrstanih cesta na području općine Jelenje kao i I. do VI. Izmjene Registra donesene su na temelju Odluke o nerazvrstanim cestama na području Općine Jelenje te članka 131. do 133. Zakona o cestama i članka 18. Statuta Općine Jelenje dok su VII, VIII i IX izmjena Registra donesene na temelju odredbe članka 107. stavak 3. zakona o cestama i članka 131. stavak 1. Zakona o cestama kao i članka 33. stavak 1. točka 3. Statuta Općine Jelenje.

11. Iz svega navedenog je razvidno da Odluka o nerazvrstanim cestama Općine Jelenje nije donesena na temelju valjane pravne osnove, pa stoga niti Registar nerazvrstanih cesta na području Općine Jelenje koji je dio Odluke o nerazvrstanim cestama Općine Jelenje, nije donesen sukladno zakonu.

12. Pravni temelj za donošenje Odluke o nerazvrstanim cestama, na temelju koje je donesen Registar o nerazvrstanim cestama, je odredba članka 107. stavka 3. Zakona o cestama (»Narodne novine« 84/11., 22/13., 54/13., 148/13. i 92/14. – dalje: ZoC) koja daje ovlaštenje predstavničkom tijelu za donošenje općeg akta kojim se utvrđuje popis nerazvrstanih cesta. Međutim, Odluka o nerazvrstanim cestama te njezine izmjene i dopune nisu donesene na temelju valjane pravne osnove. Kako odredbe Statuta Općine Jelenje nisu valjana pravna osnova za donošenje Odluke o nerazvrstanim cestama pa isto tako posljedično i Registra o nerazvrstanim cestama na području Općine Jelenje (uz sve izmjene), trebalo je navedenu Odluku o nerazvrstanim cestama te Registar nerazvrstanih cesta na području Općine Jelenje kao i sve izmjene, ocijeniti nezakonitim na temelju odredbe članka 86. stavka 3. ZUS-a te odlučiti kao u izreci. Naime, s obzirom da je temeljna Odluka o nerazvrstanim cestama ocijenjena nezakonitom, na snazi ne mogu ostati niti izmjene takve nezakonite odluke niti Registar uz sve izmjene koji je donesen na temelju Odluke o nerazvrstanim cestama.

13. Odluke prestaju važiti danom objave ove presude u »Narodnim novinama« (članak 86. stavak 4. ZUS-a).

Poslovni broj: Usoz-17/2024-7
 Zagreb, 27. svibnja 2024.

Predsjednica vijeća
 Jelena Rajić, v. r.